Document ID: 32014R1257

UREDBA KOMISIJE (EU) br. 1257/2014
оd 24. studenoga 2014.
o izmjeni Uredbe (EZ) br. 2003/2003 Europskog parlamenta i Vijeća o gnojivima radi prilagodbe priloga I. i IV.
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 2003/2003 Europskog parlamenta i Vijeća od 13. listopada 2003. o gnojivima (1), a posebno njezin članak 31. stavke 1. i 3.,
budući da:
(1)
Sirove kalijeve soli sirovine su koje se dobivaju iskapanjem iz prirodnih izvora. Zahtjevi za najmanji udjel hranjivih tvari u pogledu prirodnih proizvoda te vrste navedeni u tekstu pod referentnim brojem 1. u Prilogu I. tablici A.3. Uredbe (EZ) br. 2003/2003 utvrđeni su u skladu s dobrom industrijskom praksom. Međutim, kada koncentracija kalija u rudi prirodno opada, proizvođačima postaje sve teže zadovoljiti trenutačne granične vrijednosti, što ugrožava stalnu opskrbu profesionalnih poljoprivrednika gnojivima iz sirovih kalijevih soli. Stoga bi te granične vrijednosti trebalo sniziti izmjenom teksta pod referentnim brojem 1. u tablici A.3. tog Priloga kako bi se proizvođačima i dalje omogućilo stavljanje na tržište njihovih proizvoda pod oznakom „EZ gnojivo”. Tom izmjenom uzima se u obzir da se i izmijenjenim, nešto nižim graničnim vrijednostima omogućuje učinkovita gnojidba te se stoga može smatrati tehničkim napretkom u skladu s člankom 31. stavkom 3. Uredbe (EZ) br. 2003/2003.
(2)
3,4-dimetil-1H-pirazol fosfat (u daljnjem tekstu „DMPP”) inhibitor je nitrifikacije prikladan za upotrebu s uobičajenim dušičnim gnojivima (u krutom ili tekućem obliku). DMPP smanjuje opasnost od gubitka dušika u tlu i u atmosferi i time poboljšava učinkovitost upotrebe dušika.
(3)
Reakcijska smjesa N-butil-tiofosfornog triamida i N-propil-tiofosfornog triamida (u daljnjem tekstu „NBPT/NPPT”) inhibitor je ureaze. NBPT/NPPT smanjuje opasnost od gubitaka dušika u obliku emisija amonijaka nakon primjene gnojiva koja sadržavaju ureu i stoga poboljšava učinkovitu upotrebu dušika.
(4)
Kako bi se poljoprivrednicima u EU-u učinili što dostupnijima, DMPP i NBPT/NPPT trebaju se uvrstiti na popis dopuštenih inhibitora nitrifikacije i ureaze u Prilogu I. Uredbi (EZ) br. 2003/2003 u skladu s člankom 31. stavkom 1. Uredbe (EZ) br. 2003/2003.
(5)
Kruta ili tekuća jednostavna gnojiva na temelju urea-formaldehida kao i kruta gnojiva NPK, NP i NK koja sadržavaju urea-formaldehid uvrštena su na popis kao vrste gnojiva u Prilogu I. Uredbi (EZ) br. 2003/2003. Premda su kondenzati urea-formaldehida stabilni u otopini i u suspenziji, tekuća gnojiva NPK, NP i NK koja sadržavaju urea-formaldehid još nisu uvrštena na popis u Prilogu I. Uredbi (EZ) br. 2003/2003 kao pojedinačne vrste proizvoda. Budući da raste zanimanje za stavljanje na tržište tekućih gnojiva NPK, NP i NK koja sadržavaju određen udjel urea-formaldehida kao izvora dušika, potrebno je odobriti upotrebu urea-formaldehida u proizvodnji tekućih gnojiva NPK, NP i NK. Stoga je u Prilog I. tablicu C.2. te Uredbe potrebno dodati šest novih oznaka tipova.
(6)
Nakon uvrštavanja DMPP i NBPT/NPPT u Prilog I. Uredbi (EZ) br. 2003/2003 potrebno je u Prilog IV. toj Uredbi dodati i analitičke metode koje se primjenjuju za službenu kontrolu tih gnojiva.
(7)
Uredbu (EZ) br. 2003/2003 treba stoga na odgovarajući način izmijeniti.
(8)
Kako bi se osiguralo da Europski odbor za normizaciju objavi metode za analizu NBPT/NPPT, koja je trenutačno u postupku potvrđivanja, prije uvrštavanja NBPT/NPPT u Prilog I. Uredbi (EZ) br. 2003/2003 i nove analitičke metode za tu vrstu gnojiva u njezin Prilog IV., trebalo bi odgoditi primjenu u pogledu tih izmjena.
(9)
Mjere predviđene ovom Uredbom u skladu su s mišljenjem Odbora osnovanog člankom 32. Uredbe (EZ) br. 2003/2003,
DONIJELA JE OVU UREDBU:
Članak 1.
Izmjene
Uredba (EZ) br. 2003/2003 mijenja se kako slijedi:
1.
Prilog I. mijenja se u skladu s Prilogom I. ovoj Uredbi.
2.
Prilog IV. mijenja se u skladu s Prilogom II. ovoj Uredbi.
Članak 2.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Prilog I. točka 4. i Prilog II. točka 2. primjenjuju se od 1. siječnja 2016.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 24. studenoga 2014.

Labels: 3
14
1
6